สังคมข่าวหุ้น
* มีประเด็นน่าสนใจในวงการหลักทรัพย์ เพราะพบว่า บล.หยวนต้า มีส่วนแบ่งตลาดวอลุ่มซื้อขายหุ้นในช่วงวันที่ 1-7 ก.ย.ที่ผ่านมา และเป็นช่วงที่มูลค่าการซื้อขายหนาแน่น มากกว่า 5 หมื่นล้านบาทต่อวัน ได้กระโดดเข้ามาอยู่ในอันดับ 10 ในช่วง 5 วันทำการดังกล่าว แต่ที่น่าสนใจยิ่งกว่า คือ บล.เมย์แบงก์ กิมเอ็ง (MBKET) ที่แชร์เคยตกลงมา ก็บวกขึ้นมาได้เช่นกัน และบางวัน กลับขึ้นไปอยู่อันดับ 1 ได้ บอกแล้วว่า “มนตรี ศรไพศาล” บอสใหญ่ MBKET คงไม่ยอมง่ายๆ
8 ก.ย. 2560

คาเฟอีน
* มีประเด็นน่าสนใจในวงการหลักทรัพย์ เพราะพบว่า บล.หยวนต้า มีส่วนแบ่งตลาดวอลุ่มซื้อขายหุ้นในช่วงวันที่ 1-7 ก.ย.ที่ผ่านมา และเป็นช่วงที่มูลค่าการซื้อขายหนาแน่น มากกว่า 5 หมื่นล้านบาทต่อวัน ได้กระโดดเข้ามาอยู่ในอันดับ 10 ในช่วง 5 วันทำการดังกล่าว แต่ที่น่าสนใจยิ่งกว่า คือ บล.เมย์แบงก์ กิมเอ็ง (MBKET) ที่แชร์เคยตกลงมา ก็บวกขึ้นมาได้เช่นกัน และบางวัน กลับขึ้นไปอยู่อันดับ 1 ได้ บอกแล้วว่า “มนตรี ศรไพศาล” บอสใหญ่ MBKET คงไม่ยอมง่ายๆ
*ในช่วงที่วอลุ่มเทรดกันสนั่นทุ่งนับจากสัปดาห์ก่อน มาจนถึงสัปดาห์นี้ ยังมีข้อน่าสังเกตอีกว่า โบรกฯที่มีนักลงทุนรายใหญ่เปิดพอร์ตอยู่ แชร์ของวอลุ่มซื้อขายกระโดดอย่างมากเช่นกัน เช่นเดียวกับโบรกฯ ที่มีสัดส่วนของนักลงทุนต่างชาติ และกองทุนเป็นส่วนใหญ่ เช่น DBSV, CLSA, CIMBT, AWS แชร์ได้ขยับขึ้นอย่างมาก ซึ่งมีนัยสำคัญบ่งบอกเรื่องราวได้มากมายเลยล่ะ
*วานนี้มีการประชุมคณะกรรมการ ก.ล.ต. มีวาระสำคัญคือ การแต่งตั้งกรรมการตลาดหลักทรัพย์ฯ (ตลท.) ที่จะครบวาระในช่วงปลายเดือนตุลาคมนี้ ปรากฏว่า ที่ประชุมเคาะให้ นายชัยวัฒน์ วิบูลย์สวัสดิ์ และนางวรวรรณ ธาราภูมิ เป็นกรรมการตลท.ต่ออีกวาระหนึ่ง (28 ตุลาคม 2560 ถึงวันที่ 27 ตุลาคม 2562) ส่วนตำแหน่ง “ประธาน ตลท.” ทางกรรมการตลาดหลักทรัพย์ฯ จะมีการประชุมในครั้งต่อไปและเข้าใจว่าคงไม่พ้น “ชัยวัฒน์” ได้นั่งในตำแหน่งนี้ต่อ
*III  หรือ บริษัท ทริพเพิล ไอ โลจิสติกส์ จำกัด (มหาชน) นับจากเข้าเทรดวันแรกเมื่อ 1 ก.ย.ก็วิ่งซิ่งยิ่งกว่ารถเมล์สาย 8 ซะอีก แต่ล่าสุด เริ่มจะมอบตัวแล้ว หลังเป็นหุ้นที่เข้าไปติดโผจะต้องใช้เกณฑ์แคชบาลานซ์ในสัปดาห์หน้าอย่างแน่นอน พี/อี ขยับขึ้นไปถึง 49 เท่าแล้ว ส่วนนักลงทุนที่เข้าไปลงทุน ข่าวว่า มีรายใหญ่เข้าๆ ออก อยู่หลายคน ไม่อยากจะเอ่ยชื่อ แต่คนในวงการตลาดทุนต่างก็ทราบกันดี ซึ่งทางก.ล.ต. และตลาดฯ ก็น่าจะหยิบไม่เรียว แล้วฟาดลงกับโต๊ะไปซัก 2-3 ที เตือนๆ กันหน่อย
*หุ้นนิคมอุตสาหกรรม ซื้อขายกันสนั่น ทั้ง บมจ.ดับบลิวเอชเอ คอร์ปอเรชั่น (WHA) และหุ้น บมจ.อมตะ คอร์ปอเรชั่น (AMATA) เพราะคาดกันว่าจะเป็นการเข้าเก็งกำไรของนักลงทุน หลังคาดว่าร่างพ.ร.บ.เขตพัฒนาพิเศษภาคตะวันออก (EEC) จะเข้าสู่การพิจาณาของสภานิติบัญญัติแห่งชาติ (สนช.) ในช่วงเดือน ก.ย.นี้แล้ว และยังมีนักลงทุนญี่ปุ่นกว่า 600 คน จะบินมาเยี่ยมชมพื้นที่เร็วๆ นี้ด้วย
*มาลุ้นกันว่า ราคาหุ้น IRPC จะยืนอยู่เหนือระดับ 6.00 บาทได้นานไหม เพราะล่าสุด หลังปิดระดับ 6.00 บาท เมื่อวันก่อนหน้า พอมาวานนี้ก็ขยับขึ้นมาอีก  0.10 บาท ปิดที่ 6.10 บาท หลังรับผลบวกจากราคาน้ำมัน และค่าการกลั่นที่สูงขึ้น และคาดไปว่า ไตรมาส 3/60 กำไรจะออกมาสวยงาม เว่อร์วังอลังการแน่นอน ราคาแนวต้านถัดไป คือ 6.30 บาท ส่วนแนวรับ คือ 5.80 บาท ลุ้นๆ กันเอานะ แต่อย่าลืมว่า หุ้นปรับขึ้นมา ก็ต้องมีการขายทำกำไร จึงต้องระวังกันหน่อย
*ความเคลื่อนไหวของ บล.บัวหลวง ล่าสุด “เสี่ยเนส” บรรณรงค์ พิชญากร เอ็มดี BLS ชวนมาเพิ่มโอกาสในการหารายได้เพิ่ม โดยการเอาหุ้นมาให้ยืมกับบริการยืมและให้ยืมหลักทรัพย์ (SBL) แถมสมัครใช้บริการแบบออนไลน์แสนจะง่ายที่  www.bualuang.co.th หรือโทรสอบถาม  02 – 618 – 1111 …  ล่าสุด เริ่มให้บริการไปไม่กี่วัน มีคนมาใช้บริการมากขึ้นเป็นเท่าตัวแล้ว
*บริษัทเจริญโภคภัณฑ์อาหารจำกัด (มหาชน) หรือ CPF ตอกย้ำภาพลักษณ์ผู้นำการผลิตอาหารปลอดภัยด้วยความรับผิดชอบต่อสังคมและสิ่งแวดล้อมอย่างยั่งยืน พร้อมเปิดตัวภาพยนตร์โฆษณาชุดใหม่เน้น “ทุกคำมีความหมาย” ใส่ใจผู้บริโภคและห่วงใยโลก การเปิดตัวในครั้งนี้ประกอบด้วย ภาพยนตร์โฆษณาทั้งหมด 4 เรื่อง ที่มุ่งส่งเสริมให้ผู้บริโภคตระหนักถึงการบริโภคอาหารอย่างรู้คุณค่า สามารถเปลี่ยนความหมายของการใช้ชีวิตในรูปแบบต่างๆ ให้ดียิ่งขึ้น และคำที่มีความหมายในครอบครัว สามารถส่งต่อแรงบันดาลใจไปยังอีกคนหนึ่งและส่งต่อไปยังอีกคนหนึ่ง ขยายวงกว้างออกไปไม่รู้จบ